Streikerammede måtte snu i porten
Mellom 25.000 og 30.000 arbeidstakere er i streik fra torsdag morgen etter at forhandlingene for ansatte i stat og kommune brøt sammen.Det rammer blant annet Hval gård barnehage i Asker. Der kan tre av fire store avdelinger kun fungere som et tilsynstilbud, uten pedagoger, mellom klokken 10 og 14. Da Trine Bagstevold og Mina (4) kom til barnehagen rundt halv 8 måtte de snu i porten. Avdelingen til Mina var ikke åpen ennå, og dermed må hun heller tilbringe dagen med bestemor. - For meg er dette utfordrende i forhold til jobb, men heldigvis kan bestemor hjelpe til, sier Bagstevold til VG Nett.Virksomhetsleder i barnehagen Anders Farstad forteller at flere av de ansatte ikke er organisert og at de dermed kan holde åpent, men med et begrenset tilbud. - De ansatte som er medlem i Utdanningsforbundet er tatt ut, og det må vi bare forholde oss til. Det er aldri ønskelig å få en streikesituasjon, men vi forholder oss til spillereglene i arbeidslivet, sier han til VG Nett. Bagstevold er ikke bitter på barnehagen, og sier hun synes det er viktig at de ansatte har streikeretten. Bestemor Sissel Inglar synes det bare er hyggelig å hjelpe til. - Flaks for meg så hadde jeg friuke, sier hun.På Jansløkka skole er det stengt, og flere foreldre virker stresset. Bestemor Ninni synes derimot det er helt greit at hun måtte ta fri fra jobben for å passe på barnebarna Oscar (10) og Oliver Fritzner (6). - Det er helt greit at de streiker, viktig at også lærerne har det bra. Det er bare koselig å ta fri fra jobben og passe på barna mens foreldrene jobber, sier Ninni til VG Nett. Oscar på sin side synes det er synd at skolen er stengt, klassen skulle på båttur. Her er Unios liste over steder som rammes av streiken.Oslo forhandler fortsatt, men det er store muligheter for at det blir streik også her, og da vil disse stedene rammes.
Barnehager og skoler er rammet av streiken som trådte i kraft torsdag morgen. Da er det godt med en bestemor som kan stille opp.